93/430/ETY: Komission päätös, tehty 28 päivänä kesäkuuta 1993, yhteisön ekotuotemerkin myöntämistä pesukoneille koskevista ekologisista arviointiperusteista



Virallinen lehti nro L 198 , 07/08/1993 s. 0035 - 0037

Suomenk. erityispainos Alue 15 Nide 12 s. 0230

Ruotsink. erityispainos Alue 15 Nide 12 s. 0230



KOMISSION PÄÄTÖS, tehty 28 päivänä kesäkuuta 1993, yhteisön ekotuotemerkin myöntämistä pesukoneille koskevista ekologisista arviointiperusteista (93/430/ETY) EUROOPAN YHTEISÖJEN KOMISSIO, joka ottaa huomioon Euroopan talousyhteisön perustamissopimuksen, ottaa huomioon yhteisön ekotuotemerkin myöntämisjärjestelmästä 23 päivänä maaliskuuta 1992 annetun neuvoston asetuksen (ETY) N:o 880/92 (1), ja erityisesti sen 5 artiklan, sekä katsoo, että asetuksen (ETY) N:o 880/92 5 artiklan 1 kohdan ensimmäisessä alakohdassa säädetään, että tuotemerkin myöntämisehdot määritellään tuoteryhmittäin, asetuksen (ETY) N:o 880/92 10 artiklan 2 kohdassa säädetään, että tuotteen ekologiset vaikutukset on arvioitava tuoteryhmäkohtaisten erityisperusteiden pohjalta, asetuksen (ETY) N:o 880/92 5 artiklan 1 kohdan toisessa alakohdassa säädetään lisäksi, että tuoteryhmät ja niille jokaiselle ominaiset ekologiset arviointiperusteet ja voimassaoloajat vahvistetaan 7 artiklassa säädettyä menettelyä noudattaen 6 artiklassa säädetyn neuvottelumenettelyn jälkeen, komissio on asetuksen (ETY) N:o 880/92 6 artiklan säännösten mukaisesti kuullut tärkeimpiä etujärjestöjä neuvoa-antavassa foorumissa, ja tässä päätöksessä vahvistetut toimenpiteet ovat asetuksen (ETY) N:o 880/92 7 artiklan mukaisesti perustetun komitean antaman lausunnon mukaiset, ON TEHNYT TÄMÄN PÄÄTÖKSEN: 1 artikla Tässä päätöksessä tarkoitettu tuoteryhmä määritellään seuraavasti: edestä tai päältä täytettävät yleisesti myynnissä olevat pyykinpesukoneet, lukuun ottamatta pesukoneita, joissa on erillinen kuivauslinko (twin tubs) ja kuivaavia pesukoneita, jäljempänä `tuoteryhmä`. 2 artikla Tuoteryhmän ekologiset vaikutukset arvioidaan liitteessä esitettyjen erityisten ekologisten arviointiperusteiden pohjalta. 3 artikla Tuoteryhmän määritelmä ja sen erityiset ekologiset arviointiperusteet ovat voimassa 30 päivään kesäkuuta 1996 asti. 4 artikla Tämä päätös on osoitettu kaikille jäsenvaltioille. Tehty Brysselissä 28 päivänä kesäkuuta 1993. Komission puolesta Yannis PALEOKRASSAS Komission jäsen (1) EYVL N:o L 99, 11.4.1992, s. 1 LIITE PESUKONEIDEN EKOLOGISET ARVIOINTIPERUSTEET A. Ensisijaiset arviointiperusteet Nämä perusteet pohjautuvat tuotteen tärkeimpiin ympäristövaikutuksiin, kun otetaan huomioon tuotteen koko elämänkaari. Ekotuotemerkin saamiseksi tuotteen on täytettävä kaikki kynnysarvot. i) Energiankulutus Koneelle tehdyn IEC 456 -testin on osoitettava, että puuvillapyykin 60 °C:ssa tehdyssä pesussa ilman esipesua ja pelkästään kylmällä täyttövedellä toimien, kone kuluttaa sähköä enintään 0,23 kilowattituntia pyykkikiloa kohti. Koneelle tehdyn IEC 456 -testin on osoitettava, että puuvillapyykin 40 °C:ssa tehdyssä pesussa ilman esipesua ja pelkästään kylmällä täyttövedellä toimien, kone kuluttaa sähköä enintään 0,11 kilowattituntia pyykkikiloa kohti. ii) Vedenkulutus Koneelle tehdyn IEC 456 -testin on osoitettava, että puuvillapyykin 60 °C:ssa tai 40 °C:ssa tehdyssä pesussa ilman esipesua kone kuluttaa vettä enintään 17 litraa pyykkikiloa kohti. iii) Pesuaineenkulutus Koneelle tehdyn IEC 456 -testin on osoitettava, että koneen pesuainehävikki on enintään 5 prosenttia sen pesuainelokeroon sijoitetusta pesuaineesta. B. Optimaalisen käytön arviointiperusteet Optimaalisen käytön arviointiperusteet pohjautuvat astianpesukoneen toimintoihin, jotka mahdollistavat tuotteen ympäristöön kohdistuvan kokonaiskuormituksen vähentämisen. Hyväksyttävät tasot näille arviointiperusteille pohjautuvat mahdollisimman ympäristöystävälliseen käyttöön. Ekotuotemerkin saamiseksi tuotteen on täytettävä kaikki nämä arviointiperusteet. i) Käyttöohjeet 1. Koneessa on oltava selvät säätömerkinnät jokaista tekstiiliryhmää ja pesuohjetta varten. 2. Koneessa on oltava selvät merkinnät käytettävissä olevista energian- ja vedensäästöohjelmista ja niiden vaihtoehdoista. 3. Käyttäjälle on annettava tarkat käyttöohjeet, jotka sisältävät seuraavat kohdat: - suositus käyttää konetta, jos mahdollista, ensisijaisesti täysinäisenä eikä vaillinaisesti täytettynä, - ilmoitus jokaista tekstiiliryhmää koskevasta parhaasta pesulämpötilasta, - suositus mukauttaa pesuaineen määrä veden kovuuden, koneen täyttöasteen ja pyykin likaisuuden mukaan, - ohje asentaa kone siten, että mahdollistetaan koneen täyttyminen kuumalla tai kylmällä vedellä sen mukaan mikä on edullisin vaihtoehto, mikäli tällainen vaihtoehto on käytettävissä, ottaen huomioon erityisesti kuumentamiseen käytettävän energianlähteen, - ohjeet pyykin erottelusta tekstiiliryhmän mukaan, - ohjeet siitä, milloin mahdollista valinnaista vaihtoehtoa `esipesu` on syytä käyttää, - tiedot koneen energian- ja vedenkulutuksesta eri lämpötiloissa ja eri täyttöasteissa, ja sen mukaan täyttyykö kone kuumalla vai kylmällä vedellä, jos tämä on valinnainen vaihtoehto, - merkintä siitä, että kone on tehty kierrätettävistä meteriaaleista ja että tämä olisi suotavaa ottaa huomioon konetta hävitettäessä. ii) Kierrätyksen edistäminen Seuraavat polymeerit, jos niiden määrä on yli 50 grammaa osassa, on merkittävä pysyvällä ilmoituksella materiaalin laadusta: - polypropeeni, - polystyreeni, - PVC, - HDPE, - LDPE, - ABS, - polyamidi, - muut. Merkinnöissä on käytettävä standardin ISO 1043 mukaisia symboleja ja lyhenteitä. C. Suorituskyvyn arviointiperusteet i) Pesuteho Koneelle tehdyn IEC 456 -testin on osoitettava pesuteho, jossa hiilimustalla käsitellyn testikankaan 60 °C:ssa tehdyssä pesussa irtoamisprosentti on vähintään 20 (EMPA-testi). Koneelle tehdyn IEC 456 -testin on osoitettava pesuteho, jossa hiilimustalla käsitellyn testikankaan 40 °C:ssa tehdyssä pesussa irtoamisprosentti on vähintään 6 (EMPA-testi). ii) Huuhteluteho Koneen huuhtelutehon on osoitettava laimentuminen vähintään yhden suhteessa 60:een IEC 456 -testin tarkoittamalla tavalla.